Je Pierres, diz Esperiz, chevaliers, de Salins, fais savoir à touz ces qui verront ces presantes lettres que, con je tiegne et doie tenir, pour moi et pour les miens, en fié et en chasement ligemant, de la noble dame Lore, fame çay en arriers le noble baron Jeham, [conte] de Bourgoigne et signour de Salins, dix livrées de terre, lesquex je li doy asseoir bien et loialmant sus une partie de ma terre, au regart des proudomes, je li ay assis lesdites dix livrées de terre sus quamque j’ay ne puis avoir ou territoire de Loiz, c’est assavoir sus la quarte partie dou dieme dou devantdit territoire, en blez et en vins, et sus un prey que l’on dit le prey Aubry, et sus un cham qui siet es Toles, et sus siex deniers de cens que je ay sus la maison au prevost de Malpertuis, et sus quanque je ay en Jarraise, c’est assavoir le prey qui siet, de l’une part, delez le prey Jeham de Ceys et, de l’autre part, delez le prey mons. Perron de Chambenot, et le prey qui siet, de l’une part, delez le prey mons. Jeham Ferrey et, de l’autre part, delez [le] prey Guiat Alavace, et le cham qui siet delez la grange mons. Colin Petit Cousin, et le pré que l’on dit Papenale, et la moitié dou prey qui toche au pré qui fut au signour de Rens, et sus vint soudées de cens que li enfans Alis de Clucey me deivent. Et se les choses devantdites ne valoient dix livrées de terre, je suis tenus dou parfaire à la requeste de madite dame ou des suens, et ensi li promet en bone foy. En tesmoing de ceste chose, j’ay mis mon seel pendant en ces lattres, qui furent faites le vanredi après la saint Valantin, l’an Nostre Signour mil doux cenz LX et douze.